ທະຫານ ສຫລ 6 ຄົນ ຖືກ ເຈົ້າໜ້າທີ່ອັຟການິສຖານ ຍິງຕາຍ 
ເຈົ້າໜ້າທີ່ເວົ້າວ່າ ທະຫານອາເມຣິກັນ 6 ຄົນ ຖືກຕຳຫຼວດ ແລະພົນລະເຮືອນອັຟການິສຖານ ຍິງຕາຍ ໃນເຫດຮ້າຍ 2 ຄັ້ງ.
ເຈົ້າໜ້າທີ່ທະຫານຂອງສະຫະລັດແລະອັຟການິສຖານກ່າວວ່າ ທະຫານອາເມຣິກັນ 6 ຄົນໄດ້ ຖືກສັງຫານ ໂດຍພະນັກງານຂອງລັດຖະບານອັຟການິສຖານ ໃນເຫດຮ້າຍທຳອິດໃນຕອນເຊົ້າວັນສຸກວານນີ້ ເຈົ້າໜ້າທີ່ເວົ້າວ່າ ຜູ້ບັນຊາການຕຳຫຼວດອັຟກາ ນິສຖານຄົນນຶ່ງ ໄດ້ຍິງສັງຫານໜ່ວຍປະຕິບັດງານພິເສດ ຂອງທະຫານມາຣີນ 3 ຄົນ ທີ່ເມືອງ Sangin ໃນແຂວງ Helmand ເຈົ້າໜ້າທີ່ອັຟການິສຖານກ່າວວ່າ ຜູ້ບັນຊາການຕຳຫຼວດຄົນ ນີ້ ໄດ້ເຊີນພວກທະຫານມາຣີນ ໄປກິນເຂົ້າ ທີ່ດ່ານກວດຂອງລາວ ໃນພາກໃຕ້ອັຟການິສຖານ ແລະຜູ້ກ່ຽວໄດ້ຫຼົບໜີໄປຫຼັງຈາກຍິງສັງຫານທະຫານມາຣີນແລ້ວ ໂຄສົກຄົນນຶ່ງຂອງກຸ່ມຕາລີບານກ່າວວ່າ ມືປືນທີ່ເປັນຕຳຫຼວດຄົນນີ້ໄດ້ໂຕນໄປຮ່ວມກັບພວກ ກະບົດຫຼັງຈາກໄດ້ຍິງທະຫານສະຫະລັດ ໃນການໂຈມຕີບ່ອນທີສອງນັ້ນ ເຈົ້າໜ້າທີ່ເວົ້າວ່າ ໃນຄືນວານນີ້ ພົນລະເຮືອນອັຟການິສຖານ ຄົນນຶ່ງທີ່ເຮັດວຽກຢູ່ຖານທັບຂອງອົງການເນໂຕ້ບໍ່ໄກປານໃດຈາກບ່ອນທີ່ມີການຍິງກັນທຳອິດ ໄດ້ຫັນປາຍປືນໃສ່ທະຫານອົງການເນໂຕ້ ເຮັດໃຫ້ທະຫານອາເມຣິກັນ 3 ຄົນເສຍຊີວິດ ການຍິງກັນເທື່ອຫຼ້າສຸດດັ່ງກ່າວ ແມ່ນຄັ້ງທີສີ່ໃນອາທິດນີ້ ທີ່ກຳລັງນາໆຊາດໄດ້ຕົກເປັນເປົ້າ ໃນການໂຈມຕີຂອງຄູ່ປະຕິບັດງານຝ່າຍອັຟການນິສຖານ